寄李先生
作者：黄曦
朝代：宋

paragraphs: 久不見泰伯，中心頻損和。
近聞束書卷，更卜好山阿。
學古成儒癡，敦風蕩俗訛。
周公法已矣，原憲事如何。
母老祿未及，身閑鬢不皤。
新文海裔播，舊業約竿拖。
甯戚歌寧發，麻姑傁屢過。
時人一握小，吾道片雲多。
友弟俱遊宦，池樊自摭莎。
聞猿詩興逸，敲戶酒徒羅。
鄉里名光也，朝廷禮後麽。
年來魚信至，怪我客蹉跎。